Jonas Aistis

Peizažas

Skaitmeninta iš knygos:
Jonas Aistis. Daina graudyn ir įstabyn. Kaunas: Šviesa, 1991 m.

ISBN 978-5-430-05996-5

Kūrinys suskaitmenintas vykdant ES struktūrinių fondų remiamą projektą „Pagrindinio ugdymo pirmojo koncentro (5–8 kl.) mokinių esminių kompetencijų ugdymas“, 2012
http://mkp.emokykla.lt/ebiblioteka/

Laukas, kelias, pieva, kryžius,

Šilo juosta mėlyna,

Debesėlių tankus ižas

Ir graudi graudi daina.

Bėga kelias, ir berželiai

Linksta vėjo pučiami;

Samanotas stogas žalias

Ir šuns balsas prietemy.

O toliau – paskendęs kaimas,

Tik žirgeliai tarp klevų, –

Šlama liepos tokia laime,

Tokiu liūdesiu savu.

Tik sukrykš lyg gervė svirtis,

Sušlamės daina klevuos…

Gera čia gyvent ir mirti!

Gera vargt čia, Lietuvoj!..

Kaunas, 1929 10 29